Mengwageng ka moka yeo ke e feditšego ke hlankela Jehofa, ke ithutile gore go dula re botegela Jehofa go nyaka boikgafo, eupša khutšo yeo a re fago yona ge re dira bjalo, ke letlotlo leo le sa lekanywego le selo. Ditšhegofatšo tšeo nna le Maria re di thabetšego ka baka la go dula re botega ke tše dintši go feta ka mo ke bego ke nagana ka gona. Pele ga ge pušo ya USSR e ka wa ka 1991, go be go na le bagoeledi ba 40 000 feela mo Russia. Eupša lehono go na le bagoeledi ba ka godimo ga ba 400 000 dinageng tšeo di bego di bušwa ke Soviet Union! Ga bjale ke na le mengwaga e 83, e bile ke sa hlankela ke le mogolo. Thekgo yeo Jehofa a e filego mphilego yona e nthušitše go kgotlelela diteko. Ruri Jehofa o ntšhegofaditše wa go tlala seatla.​—Ps. 13:5, 6.